Луис Фюрнберг
Аз бих желал да бъда стар…

Превод от немски: Ангел Тодоров, —

chitanka.info

Аз бих желал да бъда стар като дървото старо,

обвито с пръстените на безбройните години,

с кора, която бавно се откъртва, пада,

с дълбоки корени, които не достига търнокопът.

Във времето, когато новото започва,

когато посевът на старите мечти узрява,

тоз, който иска, нека мре тогава —

аз не желая.

Аз бих желал да бъда стар като дървото старо,

дървото, под което веселите хора сядат,

и сянка да им пазя с моята корона от листа —

във времето, когато новото започва.

От времето старинно искам да изляза,

от времето, изпълнено със болка и тъга,

за да достигна до годините, когато хората ще кажат

„Как хубаво е днес! О, как щастливи сме сега!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.